Prop d'un miler de persones es manifesten contra Bush a Los Angeles
Un miler de persones contràries a la política de la Casa Blanca s'han manifestat a Los Angeles, aprofitant la presència del president dels Estats Units, George W. Bush, en un acte electoral. Al crit d'"impeachment" ("destitució"), els manifestants han mostrat el seu rebuig a la política de l'administració Bush, a qui acusen d'haver fabricat proves per atacar l'Iraq.
La concentració s'ha celebrat davant un hotel del centre de la ciutat, on Bush té previst participar en una vetllada organitzada pels republicans per recollir fons per finançar la campanya de les pròximes eleccions del 2004. Segons han indicat els organitzadors de l'acte, els republicans han recaptat en el sopar 3,6 milions de dòlars, amb els quals Bush defensarà la seva candidatura a la reelecció.